  Наталья Тетерина Туннэ, 3-тӥ оштолэзе, Кун Дума пограм писпуосты бичаны лэзись катэз юнматӥз, ивортэ Интерфакс. Соя калык нюлэсъёсысь пограм писпуосты, вайёсты ас кулэлыкезлы дунтэк поттыны быгатоз. Та пумкылъян сярысь вераса, «Единая Россия» фракцилэн кивалтӥсезлэн нырысетӥ воштӥсез, Кун Думаын Удмуртилэсь депутат Андрей Исаев катэз юнматон пумысен солэн «сюлэмыз шумпотэ» шуыса пусйиз. Сое коркаез эстыны дунтэк бичаны луоз. Калыклэсь мерлыко ужпумзэс быдэстэм сяна, со экологилы туж кулэ луись пумкылъян. Ми коньдэтысь уксёез кутытэк нюлэсэз сузялом. Пограм писпуосты утялтыса, выльёссэ мерттыны луоз Андрей Исаев, Россиысь Кун Думалэн депутатэзКызьы валэктӥз ивортодэтъя «Удмуртия» агентстволы Якшур-Бӧдья ёрос лесничестволэн кивалтӥсез Владимир Перевозчиков, пограм но куасьмем писпуосын нюлэсэз изъянтӥсьёс но висёнъёс кылдо. Катэз юнматэмен валче калык со писпуосты бичаны кутскиз ке, нюлэс чылкытгес но тазагес луоз, лыдъя кивалтӥсь. Валамон, нюлэсъёсамы санитраной югдур умоялоз. Нюлэс изъянтӥсьёс ӧжытгес луозы, малы ке шуоно со пограм но куасьмем писпуос кырсёмо изъянтӥсьёсын но висёнъёсын. Соин (катэн — ред.) сэрен нюлэс тазагес но чылкытгес луоз Владимир Перевозчиков, Якшур-Бӧдъя ёрос лесничестволэн кивалтӥсезСолэн кылъёсызъя, ёросазы тросэз нюлэс люкетъёс медъямын, соин ик кузёоссы соосты чылкыт возё. Медъямтэ нюлэсъёсты лесничествоын ужасьёс сузяло. Тэльёсысь поттэм пограм писпуосты соос калыклы эстӥськыны вузало вал, нош табере адямиос пуэз дунтэк дасяны быгатозы, шуиз Владимир Перевозчиков. Пусъём, пограм писпуосты бичаны лэзись кат 2019-тӥ арын 1-тӥ толшорысен кужымаз пыроз. Тегъёс: Удмуртия нюлэс Мерлык  